《家僮来持双井芽数饮之辄成诗以示同舍》
宋代·黄庶

我疑醇醲千古味，寂寞散在山茶枝。
双井名入天下耳，建溪春色无光辉。
吾乡茶友若敌国，粪土尺璧珍刀圭。
嗟予奔走车马迹，尘埃荆棘生喉颐。
煮云为腴不可见，青泉绿树应相嗤。
长须前日千里至，百芽包裹林岩姿。
开缄春风若满手，喜气收拾人恐知。
江南阳和夜欲试，小斋独与清风期。
石鼎泉甘火齐得，混沌不死元气肥。
诗书坐对为客主，一啜已见沆瀣醨。
通宵安稳睡物外，家梦欲遣不肯归。
不信试来与君饮，洗出正性还肝脾。

作者简介：宋洪州分宁人，字亚父。黄湜子。仁宗庆历二年进士。历佐一府三州，皆为从事。后摄知康州。工诗。有《伐檀集》。